<classify> RAIS John Magufuli ameiagiza Wizara ya Fedha na Mipango kuchunguza matumizi ya Sh bilioni 15 na milioni 300 zilizotolewa na Serikali kwa ajili ya kugharamia ukarabati na ununuzi wa mitambo mipya ya Mamlaka ya Usafiri wa Reli ya Tanzania na Zambia Tazara.Taarifa ya Kurugenzi ya Mawasiliano ya Rais, Ikulu kwa vyombo vya habari, ilisema Rais alitoa agizo hilo juzi alipozungumza na wafanyakazi na abiria katika kituo kikuu cha Tazara Dar es Salaam muda mfupi baada ya kuwasili kwa treni hiyo kutoka Fuga mkoani Pwani alikokwenda kuweka Jiwe la Msingi la ujenzi wa mradi wa kufua umeme wa maji wa Rufiji.Fedha hizo zilitolewa na serikali katika mwaka wa fedha wa 201718 na 201819 kwa ajili ya matengenezo ya injini saba ambazo zingewezesha kumudu kusafirisha tani 400,000 za mizigo, kugharamia ukarabati mkubwa na ununuzi wa mitambo mipya ya mgodi wa kokoto za ujenzi wa reli na kuboresha miundombinu ya reli katika Stesheni ya Fuga.Pamoja na maagizo hayo, Magufuli pia aliwahakikishia wafanyakazi wa Tazara kuwa serikali haiwezi kuiacha Tazara ife na kwamba atazungumza na Rais mwenzake wa Zambia Edgar Lungu ili kwa wachukue hatua madhubuti za kuimarisha miundombinu na kununua injini na mabehewa.Nimesafiri na treni ya Tazara, nimejionea mwenyewe, nataka niwahakikishie kwamba nitaelekeza nguvu zangu Tazara, alisema Rais Magufuli.Kwa sasa reli ya Tazara ina uwezo wa kusafirisha tani milioni tano kwa mwaka na inahitaji injini 15 za treni ya mizigo, injini nne za treni ya abiria na mabehewa 700 ili iweze kusafirisha takriban tani laki sita za mizigo kwa mwaka zitakazozalisha faida ikilinganishwa na tani 250,000 inayosafirisha hivi sasa kwa mwaka.Akiwa njiani kuja Dar es Salaam, Magufuli alisimama katika eneo la Mwakanga Kigogo Fresh wilayani Ilala ambapo wananchi walimueleza kuwa hawana huduma ya choo wala maji katika soko lao licha ya kuomba kujengewa miundombinu hiyo mara kadhaa.Kutokana na hilo, aliwaagiza wananchi hao wasilipe ushuru wa soko wa Sh 500 kila siku mpaka hapo Manispaa itakapowajengea choo na kuwapelekea maji.Rais Magufuli alisafiri kwa treni ya Tazara Alhamisi asubuhi akitokea Dar es Salaama hadi Kisaka mkoani Morogoro na baadaye Rufiji kwa ajili ya kuweka jiwe la msingi la mradi wa kufua umeme wa maji katika mto Rufiji.Kabla ya kupanda treni katika stesheni ya Tazara Dar es Salaam, Rais Magufuli alizungumza na menejimenti na baadhi ya wafanyakazi na kuwahakikishia kuwa serikali itachukua hatua madhubuti ili kuhakikisha kuwa Mamlaka ya Reli ya Tanzania na ZambiaTazara haifi wala haifanyi kazi chini ya kiwango.Alisema mamlaka hiyo ni maono ya waasisi wa mataifa ya Tanzania na Zambia, Mwalimu Julius Nyerere na Kenneth Kaunda na walikuwa na maono ya mbali katika uchumi wa nchi hizo mbili hivyo mamlaka hiyo haiwezi kufa.Tazara iliyojengwa kwa msaada kutoka China ilianza kutoa huduma mwaka 1975 na inamilikiwa kwa ubia wa asilimia 50 kwa 50 wa nchi ya Tanzania na Zambia.Reli hiyo yenye urefu wa kilometa 1,860 ina uwezo wa kusafirisha yani milioni tano za mizigo kwa mwaka, lakini kutokana na uwekezaji mdogo uliosababisha upungufu mkubwa wa injini na mabehewa inasafirisha chini ya tani 300,000 kwa mwaka.  <topic>: KITAIFA 